**I Z V J E Š Ć E**

**o provedenom savjetovanju sa zainteresiranom javnošću**

**o Nacrtu prijedloga Odluke o visini poreznih stopa godišnjeg poreza na dohodak**

**na području grada Rijeke**

Grad Rijeka proveo je internetsko savjetovanje sa zainteresiranom javnošću o Nacrtu prijedloga Odluke o visini poreznih stopa godišnjeg poreza na dohodak na području grada Rijeke.

Nacrt prijedloga Odluke bio je objavljen na internetskim stranicama www.rijeka.hr, a savjetovanje sa zainteresiranom javnošću provedeno je u trajanju od 30 dana, odnosno od 10. listopada 2023. do 9. studenoga 2023. godine.

Tijekom razdoblja trajanja savjetovanja, na Nacrt prijedlog odluke pristiglo je pet (5) primjedbi / prijedloga zainteresirane javnosti.

|  |  |
| --- | --- |
| **IZVJEŠĆE O PROVEDENOM SAVJETOVANJU SA ZAINTERESIRANOM JAVNOŠĆU** | |
| Naziv akta o kojem je savjetovanje provedeno:  Nacrt prijedloga Odluke o visini poreznih stopa godišnjeg poreza na dohodak na području grada Rijeke | |
| Vrijeme trajanja savjetovanja: Savjetovanje je provedeno u trajanju od 30 dana odnosno od 10. listopada 2023. do 9. studenoga 2023. godine. | |
| Cilj i glavne teme savjetovanja | Osnovni cilj savjetovanja bio je dobivanje povratnih informacija od zainteresirane javnosti u svezi Nacrta prijedloga Odluke o visini poreznih stopa godišnjeg poreza na dohodak na području grada Rijeke |

|  |  |  |  |  |
| --- | --- | --- | --- | --- |
| Red.  br. | Naziv sudionika (pojedinac, organizacija, institucija) | Članak na koji se odnosi primjedba /  prijedlog | Tekst primjedbe / prijedloga | Prihvaćanje / neprihvaćanje primjedbe / prijedloga |
| 1. | Darko Kusanović | Primjedba/prijedlog na članak 2. Nacrta prijedloga Odluke | Porezna stopa treba biti što veća kako bi se moglo adekvatno financirati zapostavljene javne usluge. Prije svega tu mislim na javni prijevoz koji je već sada preskup, a smanjenjem poreznih prihoda bi mogao postati još skuplji. Time će ionako prevelik gradski promet, koji stvara ogromnu buku i zagađenje, postati još veći, a automobilska infrastruktura zauzet će još veće površine vrijednog gradskog prostora. Potreban je kvalitetan i jeftin javni prijevoz da bi se to promijenilo, a za to ga je potrebno izdašno financirati. | Primjedba/prijedlog se **ne prihvaća**.  Predstavlja osobno mišljenje podnositelja i ne sadrži konkretan prijedlog kojeg bi bilo moguće razmatrati. Također, problematika javnog prijevoza nije predmet ovog Nacrta prijedloga Odluke.  Izradi Nacrta prijedloga Odluke prethodila je analiza stručnih službi Grada, temeljem koje su predložene porezne stope godišnjeg poreza na dohodak, sukladno Nacrtu prijedloga Odluke, ocijenjene najboljim rješenjem u cilju smanjenja poreznog opterećenja i povećanja neto primanja odnosno raspoloživih dohodaka poreznih obveznika na području grada Rijeke te umanjenja gubitka poreznih prihoda Grada Rijeke uslijed ukidanja prireza porezu na dohodak. |
| 2. | Branimir Matijević | Primjedba/prijedlog na članak 2. Nacrta prijedloga Odluke | Bilo bi poželjno da usvojite minimalnu stopu. Budući da smo najskuplji grad sa najmanje sadržaja, trebali bi plaćati minimum. Ulice su prljave, grad smrdi.  Imate previše zaposlenih ljudi, grad smrdi po kanalizaciji. Nitko ne radi svoj posao očigledno. S time bi i porezi trebali biti usklađeni, dakle minimum. | Primjedba/prijedlog se **ne prihvaća.**  Predstavlja osobno mišljenje podnositelja i ne sadrži konkretan prijedlog kojeg bi bilo moguće razmatrati, a zaposleni u gradskoj upravi i stanje gradskih ulica nisu predmet ovog Nacrta prijedloga Odluke.  Izradi Nacrta prijedloga Odluke prethodila je analiza stručnih službi Grada, temeljem koje su predložene porezne stope godišnjeg poreza na dohodak, sukladno Nacrtu prijedloga Odluke, ocijenjene najboljim rješenjem u cilju smanjenja poreznog opterećenja i povećanja neto primanja odnosno raspoloživih dohodaka poreznih obveznika na području grada Rijeke te umanjenja gubitka poreznih prihoda Grada Rijeke uslijed ukidanja prireza porezu na dohodak. |
| 3. | Sandro Agostini | Primjedba/prijedlog na članak 2. Nacrta prijedloga Odluke | Veću stopu od 30% podignite na maksimalnih 34,5%, umjesto 33,6%, jer je to porez na najbogatije. Nižu stopu dodatno snizite. Pošteno bi bilo za početak na 22% i postepeno skidajte 1% godišnje. Time ćete Rijeku postepeno pretvoriti u poreznu oazu pa će se i ljudi koji svoje prebivalište drže u prigradu da uštede na prirezu „vratiti“ prebivalištem u Rijeku. Također će Rijeka biti atraktivna onima koji rade od doma i žele plaćati što manji porez na dohodak, pa će nam se i ti digitalni nomadi doseljavati. Ukoliko pak za razliku od vas prigrad spusti porez na 15%, očekujte daljnji gubitak stanovnika i još manje prihode od tog dohotka. | Primjedba/prijedlog se **ne prihvaća.**  Izradi Nacrta prijedloga Odluke prethodila je analiza stručnih službi Grada, temeljem koje su predložene porezne stope godišnjeg poreza na dohodak, sukladno Nacrtu prijedloga Odluke, ocijenjene najboljim rješenjem u cilju smanjenja poreznog opterećenja i povećanja neto primanja odnosno raspoloživih dohodaka poreznih obveznika na području grada Rijeke te umanjenja gubitka poreznih prihoda Grada Rijeke uslijed ukidanja prireza porezu na dohodak. |
| 4. | Višnja Željeznjak | Načelna primjedba/ prijedlog na  Nacrt prijedloga Odluke | Iz prijedloga iščitavam da planirate porez na dohodak podići gotovo na maksimum, što definitivno neće pomoći otvaranju novih firmi i radnih mjesta. Moje prijedlog je da ovu situaciju iskoristite da 12 milijuna eura nađete kroz uštede:   * Kroz davanje otkaza najlošijim zaposlenicima u gradskim tvrtkama. Ako želite saznati koji su to, samo pitajte kolektive po gradskim tvrtkama i oni će vam sve reći. U svakoj gradskoj firmi svatko točno zna tko je radnik a tko neradnik. * Kroz automatizaciju i digitalizaciju zadataka po javnim tvrtkama tako da za te zadatke nije potrebno više zapošljavati (Rijeka je ipak Smart City). Za provođenje i implementaciju ovih projekata stoje na raspolaganju milijarde EU novca za koje se treba javiti na natječaje, dobiti ih, aktivirati te projekte i kroz sve to angažirati pametne riječke tvrtke koje sve to mogu implementirati. * Kroz rigorozne mjere evaluacije svačijeg rada u javnim tvrtkama, praćenje produktivnosti, bolovanja i izostanaka s radnih mjesta.   Ukratko, predlažem da ne gledate prvo kako uskratiti usluge građanima, nego da gradska vlast prvo gleda prema sebi i zapita se: tko je ovdje suvišan, radimo li zadatke koji su suvišni, obavljamo li zadatke koje čovjek ne bi trebao raditi?  Uzori za sve gore navedeno jesu gradovi poput Bjelovara.  Dok gradska vlast ne prezentira detaljan nacrt kako se prvo pokušalo uštedjeti prije nego što nam se nabiju maksimalni porezi, ne shvaćam cijeli prijedlog ozbiljnim. Očekujem prijedlog koji jasno govori da Rijeka ima viziju kako postati grad dostojan poduzetnika. | Primjedba/prijedlog se **ne prihvaća.**  Predstavlja osobno mišljenje podnositeljice i ne sadrži konkretan prijedlog kojeg bi bilo moguće razmatrati. Također, efikasnost rada zaposlenika, automatizacija i digitalizacija zadataka te evaluacija rada nisu predmet ovog Nacrta prijedloga Odluke. |
| 5. | Hrvatska udruga poslodavaca | Načelna primjedba/prijedlog na  Nacrt prijedloga Odluke | Riječki poduzetnici bilježe najveći prosječni petogodišnji pad investicija, a u 2022. zaostaju za vodećim gradovima. Rast bruto plaća u prvih 8 mjeseci ubrzao je na 14% godišnje (nominalno, 4,3% realno) kao odraz znatnog rasta minimalne plaće (+12,2%), snažnog rasta plaća u javnom sektoru (oko 20%) te snažnog povećanja niskih plaća u sektorima poput turizma, građevinarstva, trgovine, transporta i sl. Pritom plaće u sektorima sa višom dodanom vrijednosti (ICT, dijelovi prerađeivačke industrije) ostvaruju ispodprosječni rast. Kao proxy za produktivnost, bruto dodana vrijednost po zaposlenom u glavnim sektorima je 1,5 pa sve do 2,7 puta (posebno u prerađivačkoj industriji) manja u odnosu na prosjek EU te višestruko manja u odnosu na najuspješnije članice EU. Na svu sreću, identificirali smo niz branši gdje je realni rast produktivnosti po radnom satu od 2017. naovamo brži u odnosu na prosjek EU poput računalnog programiranja, farmaceutike, građevinarstva, različitih profesionalnih usluga, itd. Sve to usred nepovoljnih demografskih trendova u spomenutim branšama povećava pritisak, odnosno otvara prostor za brži rast primanja zaposlenih u odnosu na EU. ‘Mali’ problem u tom smislu je, podsjećamo, ponajveći porezni klin (42,5% u 2022.) među strukturno sličnim ekonomijama na istoku EU te čak u usporedbi sa nekim zapadnim članicama, a koji će u 2023. dodatno rasti zbog snažnog rasta plaća te pada broj onih koji nisu plaćali nikakav porez na dohodak. Uz trendove u javnim financijama ‘za poželjeti’, kao i niz pozitivnih ocjena rejting agencija u smjeru ‘A-’ rejtinga u 2024., podsjećamo na potrebu poreznog rasterećenja srednjih i viših plaća za jačanje konkurentnosti na tržištu EU. Neoporezive isplate ne daju gotovo nikakav poticaj zapošljavanju stručne visoko-obrazovane i dobro plaćene radne snage čije povećanje udjela u ukupnoj zaposlenosti mora biti jedna od ‘garancija’ za brži rast produktivnosti ekonomije. Kako rast bruto plaća ubrzava na 15% s 8% lani, uz rast zaposlenosti iznad 2,5%, suficit lokalne države će biti iznad planova, što otvara prostor za jače rasterećenje plaća kroz niže porezne stope – uz agilniji (potpuno neiskorišten) porezni tretman turističkog najma. Aktivno korištenje fiskalnog prostora jedinica lokalne države potiče konkurenciju u poslovnoj klimi, cjenovnoj konkurentnosti rada u Hrvatskoj te dinamiziranju poduzetništva. Iznimno je važno rasteretiti dohodak visokokvalificirane radne snage te promovirati njeno zapošljavanje kako bi razinu produktivnosti po radnom satu podigli sa svega 68,4% prosjeka EU. U tom cilju, Hrvatska bi u sklopu ambicioznog rasterećenja primanja visokokvalificiranih na razinu TOP-5 najkonkurentnijih članica EU mogla spustiti prosječni porezni klin za gotovo 10 postotnih bodova sa 42,5% u 2022. godini. Porezno rasterećenje dohotka za jedan postotni bod diže rast BDP-a do 2 postotna boda! | Primjedba/prijedlog se **ne prihvaća.**  Ne sadrži konkretan prijedlog kojeg bi bilo moguće razmatrati. |

**Napomena**: U vremenu trajanja savjetovanja pristiglo je pet (5) primjedbi/prijedloga zainteresirane javnosti na Nacrt prijedloga odluke o visini poreznih stopa godišnjeg poreza na dohodak na području grada Rijeke.